Pasiūlymas Tarybos sprendimas nustatyti Bendrijos poziciją, kuri turi būti priimta Žvejybos šiaurės vakarų Atlante organizacijoje /* KOM/2009/0386 galutinis */





[pic] | EUROPOS BENDRIJŲ KOMISIJA | Briuselis, 20.7.2009 KOM(2009) 386 galutinis Pasiūlymas TARYBOS SPRENDIMAS nustatyti Bendrijos poziciją, kuri turi būti priimta Žvejybos šiaurės vakarų Atlante organizacijoje AIŠKINAMASIS MEMORANDUMAS Pagal EB sutarties 300 straipsnio 2 dalies antrą pastraipą sprendimą dėl regioninėse žuvininkystės valdymo organizacijose Bendrijos vardu priimamų pozicijų nustatymo, kai toms organizacijoms reikia priimti teisinę galią turinčius sprendimus, išskyrus sprendimus papildyti arba iš dalies pakeisti susitarimų institucinę struktūrą, turi priimti Taryba kvalifikuotąja balsų dauguma, remdamasi Komisijos pasiūlymu. Atsižvelgdama į šį įpareigojimą ir vadovaudamasi panašiais Tarybos sprendimais ir Europos Komisijos pasiūlymais kitoms regioninėms žuvininkystės valdymo organizacijoms, Europos Komisija siūlo priimti šį sprendimą nustatyti Bendrijos poziciją, kuri turi būti priimta Žvejybos šiaurės vakarų Atlante organizacijoje. Siekiant užtikrinti nuoseklumą, šis pasiūlymas parengtas vadovaujantis tuo pačiu principu, kuriuo vadovautasi priimant sprendimus, susijusius su kitomis regioninėmis žuvininkystės valdymo organizacijomis. Pasiūlymas TARYBOS SPRENDIMAS nustatyti Bendrijos poziciją, kuri turi būti priimta Žvejybos šiaurės vakarų Atlante organizacijoje EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies antra pastraipa, atsižvelgdama į Komisijos pasiūlymą, kadangi: (1) EB sutarties 33 straipsnyje kartu su 32 straipsniu numatyta, kad vienas iš bendrosios žuvininkystės politikos tikslų – užtikrinti pakankamą tiekimą. Reglamente (EB) Nr. 2371/2002[1] numatyta, kad, imdamasi priemonių, skirtų gyviesiems vandens ištekliams apsaugoti ir išsaugoti, jų tausiam naudojimui numatyti ir žvejybos daromam poveikiui jūrų ekosistemoms sumažinti, Bendrija vadovaujasi atsargumo principu. Be to, minėtame reglamente numatyta, kad Bendrija siekia laipsniškai įgyvendinti ekosistemoms nežalingą žuvininkystės valdymo būdą ir stengiasi prisidėti prie veiksmingos žvejybos veiklos ekonomiškai gyvybingoje ir konkurencingoje žuvininkystės ir akvakultūros pramonėje, užtikrindama tinkamą gyvenimo lygį tiems, kuriems žvejyba yra pragyvenimo šaltinis, ir atsižvelgdama į vartotojų interesus. (2) Reglamentu (EEB) Nr. 3179/78[2] Europos bendrija patvirtino 1979 m. Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje, pagal kurią įsteigta Žvejybos šiaurės vakarų Atlante organizacija (ŽŠVAO, angl. NAFO ) ir kuri 2007 m. buvo iš dalies pakeista. ŽŠVAO žvejybos komisija atsakinga už teisinę galią turinčių pasiūlymų, skirtų ilgalaikei gyvųjų vandens išteklių apsaugai bei tausiam jų naudojimui reguliuojamame rajone ir žvejybos daromo poveikio jūrų ekosistemoms mažinimui užtikrinti, priėmimą. Tokie pasiūlymai gali tapti visoje Bendrijoje privalomomis priemonėmis. (3) Remiantis EB sutarties 300 straipsnio 2 dalies antra pastraipa, sprendimą dėl Bendrijos pozicijos regioniniais žuvininkystės susitarimais įkurtose įstaigose, kurioms reikia priimti teisinę galią turinčius sprendimus (išskyrus sprendimus pakeisti atitinkamų susitarimų institucinę struktūrą), turi priimti Taryba kvalifikuotąja balsų dauguma, remdamasi Komisijos pasiūlymu, NUSPRENDĖ: 1 straipsnis Pozicija, kuri turi būti priimta Bendrijos vardu Žvejybos šiaurės vakarų Atlante organizacijos žvejybos komisijoje, kai jai reikia priimti teisinę galią turinčius sprendimus, išdėstyta šio sprendimo priede. 2 straipsnis Šio sprendimo priede išdėstytą Bendrijos poziciją Taryba įvertina ir prireikus, remdamasi Komisijos pasiūlymu, persvarsto ne vėliau kaip iki 2014 m. vyksiančio kasmetinio Žvejybos šiaurės vakarų Atlante organizacijos žvejybos komisijos susitikimo. Priimta Briuselyje Tarybos vardu Pirmininkas PRIEDAS Bendrijos pozicija Žvejybos šiaurės vakarų Atlante organizacijos žvejybos komisijoje 1. PRINCIPAI Žvejybos šiaurės vakarų Atlante organizacijoje Europos bendrija: a) veikia laikydamasi Bendrijai nustatytų bendrosios žuvininkystės politikos tikslų, kad, visų pirma vadovaujantis atsargumo principu, būtų imamasi priemonių ŽŠVAO reguliuojamų rūšių išteklių tausiam naudojimui užtikrinti, būtų skatinama laipsniškai įgyvendinti ekosistemoms nežalingą žuvininkystės valdymo būdą, būtų mažinamas žvejybos veiklos daromas poveikis jūrų ekosistemoms ir, skatinant ekonomiškai gyvybingą ir konkurencingą Bendrijos žuvininkystę, būtų užtikrinamas tinkamas gyvenimo lygis tiems, kuriems žvejyba yra pragyvenimo šaltinis, ir atsižvelgiama į vartotojų interesus; b) užtikrina, kad ŽŠVAO priemonės atitiktų ŽŠVAO konvencijos tikslus; c) užtikrina, kad ŽŠVAO priemonės atitiktų tarptautinę teisę, visų pirma JT jūrų teisės konvencijos, JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo ir susitarimo, skirto skatinti atviroje jūroje plaukiojančius žvejybos laivus įgyvendinti tarptautines išteklių išsaugojimo ir valdymo priemones, nuostatas; d) skatina pozicijų, kurių laikomasi regioninėse žuvininkystės valdymo organizacijose, nuoseklumą; e) siekia sąveikos su Bendrijos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina atitiktį jos išorės santykių politikai; f) užtikrina, kad būtų laikomasi Bendrijos tarptautinių įsipareigojimų. 2. Kryptys Europos bendrija prireikus stengiasi, kad ŽŠVAO imtųsi šių veiksmų: a) remdamasi geriausiomis mokslinėmis rekomendacijomis ŽŠVAO reguliuojamame rajone, prireikus ir ŽŠVAO konvencijos rajone, nustatytų žuvininkystės išteklių išsaugojimo ir valdymo priemones, įskaitant ŽŠVAO reguliuojamų rūšių BLSK ir kvotas. Prireikus svarstomos specialiosios pereikvojamų išteklių apsaugai skirtos priemonės, kad nedidėtų žvejybos intensyvumas; b) peržiūrėtų ŽŠVAO reguliuojamame rajone taikomas stebėsenos, kontrolės ir priežiūros priemones, kad būtų padidintas kontrolės priemonių veiksmingumas ir sustiprinta atitiktis ŽŠVAO priemonėms; c) sugriežtintų kovos su neteisėta, nedeklaruojama ir nereglamentuojama (NNN) žvejyba priemones; d) atsižvelgdama į JT Generalinės Asamblėjos rezoliucijas nustatytų ŽŠVAO reguliuojamame rajone taikytinas pažeidžiamų jūrų ekosistemų apsaugos priemones; e) formuotų įvairioms regioninėms žuvininkystės valdymo organizacijoms, įskaitant Žvejybos šiaurės rytų Atlante komisiją, Šiaurės Atlanto lašišų išsaugojimo organizaciją ir Tarptautinę Atlanto tunų apsaugos komisiją, bendrą požiūrį; f) remdamasi ŽŠVAO mokslinės tarybos rekomendacijomis taikytų papildomas technines priemones. [1] OL L 358, 2002 12 31, p. 59. [2] OL L 378, 1978 12 30, p. 1.